รัฐบาลไทย-ข่าวทำเนียบรัฐบาล-เยี่ยมเยียนนักเรียนตาดีกา
วันอังคารที่ 11 กรกฎาคม 2560
เยี่ยมเยียนนักเรียนตาดีกา
พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ พร้อมด้วย พล.ต.ต.ธัมมศักดิ์ วาสะศิริ ที่ปรึกษารัฐมนตรีช่วยว่าการกระทรวงศึกษาธิการ ลงพื้นที่เพื่อพบปะเยี่ยมเยียนนักเรียนและครูโรงเรียนตาดีกา และผู้นําชุมชน
ณ ศูนย์การศึกษาอิสลามประจํามัสยิด (ตาดีกา) บ้านปะแดลางา ตําบลบ่อทอง อําเภอหนองจิก จังหวัดปัตตานี
พล.อ.สุรเชษฐ์ ชัยวงศ์กล่าวว่า การเดินทางมาตาดีกาบ้านปะแดลางาแห่งนี้เพื่อต้องการมาเยี่ยมเยียนเด็กนักเรียนเนื่องจากตาดีกาเป็นศูนย์การศึกษาอิสลามประจํามัสยิดที่เปิดสอนนักเรียนในวันเสาร์-อาทิตย์ และยังได้รับทราบข้อมูลด้วยว่าตาดีกาแห่งนี้มีการจัดการเรียนการสอนที่ดี มีบริเวณโรงเรียนที่สะอาดสะอ้าน จึงต้องการมาให้กําลังใจเด็กนักเรียนและครู
นอกจากนี้ต้องการมารับทราบเกี่ยวกับหลักสูตรอิสลามศึกษาที่กระทรวงศึกษาธิการได้ประกาศใช้แล้วตั้งแต่วันที่27ตุลาคม2559ตามประกาศกระทรวงศึกษาธิการ เรื่อง ให้ใช้หลักสูตรอิสลามศึกษาฟัรฎูอีนประจํามัสยิด ระดับอิสลามศึกษาตอนต้น (อิบติดาอียะฮฺ) พุทธศักราช2559/ฮิจเราะฮฺศักราช1437(รายละเอียดตามประกาศในราชกิจจานุเบกษา ลงวันที่28ก.พ.60)เพื่อให้หลักสูตรดังกล่าวเป็นมาตรฐานเดียวกันในการจัดการศึกษาอิสลามศึกษาทั้งระบบ แต่หากสถานศึกษาพบปัญหาหรือมีข้อคิดเห็นเพิ่มเติมจากการใช้หลักสูตร เช่น ชั่วโมงการเรียนหรือมาตรฐานการเรียนรู้ในระดับชั้นต่าง ๆ ก็สามารถให้ข้อเสนอแนะผ่านไปยังสํานักงานการศึกษาเอกชนจังหวัด เพราะเรื่องหลักสูตรอิสลามศึกษา ถือเป็นเรื่องสําคัญที่มีผลโดยตรงต่อคุณภาพทางการศึกษาในพื้นที่
การพบปะพูดคุยครั้งนี้ พล.อ.สุรเชษฐ์ ยังได้กล่าวถึงการที่รัฐบาลประกาศใช้ยุทธศาสตร์ชาติระยะ20ปีซึ่งกระทรวงศึกษาธิการก็ได้จัดทําแผนยุทธศาสตร์การศึกษาระยะ20ปีด้วยเช่นกันเพื่อให้สอดคล้องกับยุทธศาสตร์ชาติ แผนดังกล่าวแม้จะดูเหมือนระยะเวลายาวนาน แต่เราจะให้มีการทบทวนแผนเป็นห้วง ๆ ละ5ปี
ในขณะเดียวกันกระทรวงศึกษาธิการได้มีทุนการศึกษาให้แก่ผู้เรียนในพื้นที่ชายแดนภาคใต้ทุกระดับมากกว่า1หมื่นทุน เช่น ทุนภูมิทายาท ทุนระดับอาชีวศึกษา ทุนอุดมศึกษา ทุนรายปีต่อเนื่องทายาทผู้ได้รับผลกระทบ ฯลฯ
อีกทั้งยังได้จัดโครงการต่าง ๆ ให้เป็นไปตามความต้องการของประชาชนในพื้นที่เช่น
โครงการสานฝันการกีฬาสู่ระบบการศึกษาจังหวัดชายแดนภาคใต้ซึ่งขณะนี้มี8โรงเรียนใน5จังหวัดชายแดนภาคใต้เข้าร่วมโครงการ โดยจัดตั้งในจังหวัดปัตตานี2แห่งที่โรงเรียนโพธิ์คีรีราชศึกษา และโรงเรียนสุวรรณไพบูลย์มีนักเรียนร่วมในโครงการ919คน ใน10ประเภทกีฬา
โครงการห้องเรียนดนตรีซึ่งเริ่มต้นรับสมัครคัดเลือกนักเรียนเข้าเรียนแล้วตั้งแต่ภาคเรียนที่ 1 ปีการศึกษา 2560 จํานวน3โรงเรียน คือโรงเรียนเบญจมราชูทิศ จังหวัดปัดตานีโรงเรียนคณะราษฎรบํารุง จังหวัดยะลา และโรงเรียนสุไหงโกลก จังหวัดนราธิวาส
โครงการห้องเรียนอาชีพซึ่งเริ่มดําเนินการในโรงเรียนที่อยู่ในพื้นที่โครงการเมืองต้นแบบสามเหลี่ยมมั่นคง มั่งคั่ง ยั่งยืน และเขตพัฒนาเศรษฐกิจพิเศษ จํานวน 6 โรงเรียน ได้แก่
1) โรงเรียนเวียงสุวรรณวิทยาคม จังหวัดนราธิวาสเปิดรับ 3 สาขา ได้แก่ คอมพิวเตอร์ธุรกิจ ช่างเชื่อมโลหะ และคหกรรม รวม 3 ห้อง เปิดรับนักเรียนห้องละไม่เกิน 30 คน
2) โรงเรียนเบตง "วีระราษฎร์ประสาน” จังหวัดยะลาเปิดรับ 2 สาขา ได้แก่ การโรงแรม และคหกรรม รวม 2 ห้อง เปิดรับนักเรียน ห้องละไม่เกิน 30 คน
3) โรงเรียนราชมุนีรังสฤษฎ์ จังหวัดปัตตานีเปิดรับ 2 สาขา ได้แก่ ช่างเชื่อม และคอมพิวเตอร์ธุรกิจ รวม 2 ห้อง เปิดรับนักเรียนห้องละไม่เกิน 30 คน
4) โรงเรียนแม่สายประสิทธิ์ศาสตร์ จังหวัดเชียงรายเปิดรับ 3 สาขา ได้แก่ สาขาอุตสาหกรรมการเกษตร ช่างก่อสร้างและช่างไฟฟ้ากําลัง จํานวน 3 ห้อง เปิดรับนักเรียนห้องละไม่เกิน 30 คน
5)โรงเรียนแม่จันวิทยาคม จังหวัดเชียงรายเปิดรับ 3 สาขา ได้แก่ สาขาอาหารและโภชนาการ ช่างไฟฟ้ากําลัง และพืชศาสตร์ จํานวน 3 ห้อง เปิดรับนักเรียนห้องละไม่เกิน 30 คน
6) โรงเรียนสรรพวิทยาคม จังหวัดตากเปิดรับ 2 สาขา ได้แก่ สาขาคอมพิวเตอร์ธุรกิจ และการบัญชี จํานวน 2 ห้อง เปิดรับนักเรียนห้องละไม่เกิน 30 คน
โอกาสนี้พล.อ.สุรเชษฐ์ ได้เชิญชวนครู ผู้บริหาร และผู้นําชุมชน ไปร่วมชมนิทรรศการความก้าวหน้าในงาน "มหกรรมนวัตกรรมการจัดการศึกษาจังหวัดชายแดนใต้"ที่จัดขึ้นภายใต้แนวคิดนวัตกรรมแห่งการเรียนรู้คู่คุณธรรม นําการพัฒนาคุณภาพการศึกษาในพื้นที่จังหวัดชายแดนภาคใต้ ในวันพุธที่ 12 กรกฎาคม 2560 ณ ศูนย์ประสานงานและบริหารการศึกษาจังหวัดชายแดนภาคใต้ (ศปบ.จชต.) อําเภอหนองจิก จังหวัดปัตตานี ซึ่งภายในงานมีกิจกรรมน่าสนใจมากมาย เช่น การแสดงของนักเรียน นิทรรศการ นวัตกรรมการจัดการศึกษาจังหวัดชายแดนใต้ โดยได้รวบรวมผลงานทางนวัตกรรมที่มีความโดดเด่น สอดคล้องกับยุทธศาสตร์ชาติ ระยะ 20 ปี (พ.ศ.2560-2579) เช่น โครงการสานฝันการกีฬาสู่ระบบการศึกษาจังหวัดชายแดนภาคใต้ โครงการห้องเรียนดนตรีห้องเรียนอาชีพนวัตกรรมของผู้เรียนการศึกษา เครื่องทําความสะอาดรังนกนางแอ่นโดยใช้คลื่นเสียงของลําโพงในการคัดแยกทําความสะอาดรังนกนางแอ่น ห้องเรียนพิเศษทางวิทยาศาสตร์ สถาบันพัฒนาครู หนึ่งครูอาสาหนึ่งสถาบันการศึกษาปอเนาะ เป็นต้น
บัลลังก์ โรหิตเสถียร:สรุป/รายงาน
บัลลังก์ โรหิตเสถียร, คุณโรบิน คปต.:ถ่ายภาพ